Становище на Европейския комитет на регионите — Съюз на равенство: Стратегия за равнопоставеност на ЛГБТИК за 2020—2025 г.

(2022/C 61/08)

Докладчик: Kate FEENEY (IE/Renew E.), член на Съвета на графство Дан Лири-Ратдаун Отправен документ: Съобщение на Комисията до Европейския парламент, Съвета, Европейския икономически и социален комитет и Комитета на регионите — Съюз на равенство: Стратегия за равнопоставеност на ЛГБТИК за 2020–2025 г. COM(2020) 698 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

1. отбелязва, че равенството е една от основните ценности, на които е основан Европейският съюз, отразена в Договорите и Хартата на основните права, която предоставя на ЕС мандат и отговорност за борба срещу дискриминацията;

2. отново заявява, че правата на лесбийките, гейовете, бисексуалните, транссексуалните, интерсексуалните, небинарните и куиър (ЛГБТИК) лицата представляват права на човека и като такива са присъщи на всички хора, независимо от техния правен статут на лица без гражданство, бежанци, мигранти или чуждестранни жители, независимо дали са жени, мъже, деца, възрастни хора или имат увреждания, независимо от тяхната религия, етнически произход, политически възгледи, сексуална ориентация, полова идентичност или изразяване на полова принадлежност, и полови белези;

3. „Съюз на равенство: Стратегия за равнопоставеност на ЛГБТИК за 2020—2025 г.“ и политическите цели и мерки, които тя определя за постигането на напредък по отношение на равнопоставеността на ЛГБТИК в Европейския съюз; приветства цялата досегашна работа ( 1 ) , извършена на европейско и национално равнище, включително публикуването на съобщението на Европейската комисияи политическите цели и мерки, които тя определя за постигането на напредък по отношение на равнопоставеността на ЛГБТИК в Европейския съюз;

4. предупреждава обаче, че макар тази първа стратегия на ЕС за равнопоставеност на ЛГБТИК да представлява дългоочаквана стъпка в правилната посока в Европа, чието мото е „Единство в многообразието“, същевременно сме свидетели на отстъпление по отношение на ценностите на ЕС, като властите непрекъснато прибягват до послания, насочени срещу ЛГБТИК лица, и дори приемат дискриминационни политики и законодателство;

5. отбелязва с удовлетворение, че Европейската комисия изрично споменава и призовава КР да насърчава диалога с МРВ и гражданското общество, включително социалните партньори, за постигане на напредък по отношение на равнопоставеността на ЛГБТИК;

6. изразява загриженост във връзка с факта, че въпреки увеличените политически усилия структурната дискриминация и маргинализацията на ЛГБТИК лица все още са реалност на територията на Европейския съюз;

7. поради това изразява твърдото си убеждение, че МРВ играят основна роля по отношение на изграждането на европейско общество, което се основава на приобщаването на всички граждани, а не на изключването на някои от тях, и изразява съгласие, че приобщаващите и разнообразни стратегии са важни както в публичния, така и в частния сектор за по-добро преодоляване на сложните предизвикателства и житейски ситуации, пред които са изправени ЛГБТИК лица;

8. настоятелно призовава Европейската комисия да гарантира, че основните принципи на Европейския съюз се спазват и че нито една община, регион или държава не въвежда системни дискриминационни инициативи, като например „зони, свободни от ЛГБТ лица“, приемани под наименования като „Харта на местните власти за правата на семейството“ или „Резолюция срещу ЛГБТ идеологията“, и не използва средства по начини, които не съответстват на принципа на недопускане на дискриминация;

9. във връзка с това подчертава значението на предприемане на действия за борба с дискриминацията срещу ЛГБТИК лица, приветства резолюцията на Европейския парламент, която обяви целия ЕС за зона на свобода за ЛГБТИК лицата ( 2 ) , и подчертава значението на взаимната толерантност в рамките на общностите;

Каква е ролята на градовете и регионите?

10. изразява убеждението си, че борбата с неравенството в ЕС е споделена отговорност, която изисква действия на всички равнища на управление, както и активното и постоянно участие на гражданското общество, организациите на ЛГБТИК и застъпническите групи, като всички те играят основна роля в управлението и оформянето на политиките за равенство и в тяхното ефективно прилагане;

11. вярва в потенциала на действията на местно и регионално равнище за изграждане на равенство и за интегриране, тъй като регионалните и местните съветници и кметове си взаимодействат ежедневно със своите граждани в контекст, различен от този на националните политици, на места като училища, работно място, културни и спортни дейности — всички онези места, където се оформят и прилагат правата на човека;

12. освен това подчертава, че местните власти имат роля във връзка с разясняването на правата на хората, определянето на основните предизвикателства в своите общности, гарантирането на равно участие в живота на общността и равен достъп до услуги, както и въвеждането на персонализирани услуги за маргинализираните членове на обществото;

13. споделя мнението на Световния икономически форум ( 3 ) , че насърчаването на равенството и правата има ясни и положителни корелации с икономическото развитие и благоденствието на градовете и регионите и че всички форми на поведение на изключване могат да имат неблагоприятно въздействие върху общността като цяло, както и върху икономиката в по-широк смисъл. Това е от още по-голямо значение в настоящия момент, когато започваме да възстановяваме нашите общности след кризата, предизвикана от COVID-19;

14. изразява опасенията си във връзка с очевидната разлика между селските и градските райони по отношение на общото зачитане и приемането на многообразието, която може потенциално да изостри демографските предизвикателства на някои региони, като допълнително подкопае тяхното икономическо и социално развитие;

15. отбелязва и приветства факта, че има примери за това как местните власти ( 4 ) заемат активна позиция по отношение на приобщаването на общностите на ЛГБТИК и дори поемат водеща роля при определянето на благоприятни за ЛГБТИК политики в случаите, когато националните правителства изостават;

Борба с всички форми на насилие

16. поема ангажимент за активно насърчаване на градовете да се превърнат в зони на свобода за ЛГБТИК в целия Европейски съюз и в по-широк план;

17. настоятелно призовава Комисията да се бори с всички форми на насилие срещу ЛГБТИК лица и отправя искане за приемането на мерки, насочени към предотвратяване и борба с насилието срещу ЛГБТИК лица, включително онлайн насилието, което може да се банализира сред младите хора;

18. приканва Комисията да приеме мерки за противодействие на словото на омразата, особено онлайн изказванията, проповядващи вражда и омраза, като същевременно признава значението на свободата на словото. Словото на омразата срещу ЛГБТИК е един от най-вредните източници на дискриминация и често прераства в престъпления от омраза и води до насилие. Борбата с изказванията, проповядващи вражда и омраза, изисква сътрудничество между европейските институции, правителствените органи, МРВ и частния сектор. Това е необходима стъпка за прекратяване на дискриминацията и нейното опустошително въздействие върху обществото;

19. очаква предстоящото предложение на Комисията за разширяване на списъка на ЕС с престъпления съгласно член 83, параграф 1 от ДФЕС, така че той да включва престъпленията от омраза и изказванията, проповядващи вражда и омраза, включително когато са насочени към ЛГБТИК лица — не само срещу тяхната сексуална ориентация, но и срещу тяхната полова идентичност, изразяване на полова принадлежност и полови белези — и подчертава необходимостта от спешно прилагане на Директивата за правата на жертвите;

20. настоятелно призовава за ратифицирането от всички държави — членки на ЕС, на Конвенцията на Съвета на Европа за превенция и борба с насилието над жени и домашното насилие (Истанбулската конвенция), чиито мерки за защита на правата на жертвите се прилагат без дискриминация на каквото и да е основание, включително пол, социален пол, сексуална ориентация или полова идентичност. За тази цел призовава Европейската комисия да изпълни ангажимента си да превърне присъединяването към Конвенцията в ключов приоритет и очаква с интерес през 2021 г., наред с другото, предложението за борба с насилието над жените, обявено от председателя von der Leyen в речта ѝ относно състоянието на Съюза;

21. призовава за правилно транспониране и стриктно прилагане на преразгледаната Директива за аудио-визуалните медийни услуги, която засилва защитата срещу съдържание, което подбужда към омраза или насилие, и забранява търговските медийни съобщения, които включват или насърчават каквато и да било дискриминация, включително основана на пол и сексуална ориентация;

Свободно движение и семейства

22. счита, че е важно в стратегията да се обърне специално внимание на регионалния, особено на трансрегионалния аспект на свободното движение, като същевременно се зачита фактът, залегнал в Договорите, че семейното право попада в сферата на компетентност на държавите членки, и отбелязва, че това може да създаде пречки пред свободното движение, тъй като поради различията в семейното право между държавите членки при преминаване на вътрешните граници на ЕС, семейните връзки често престават да бъдат признавани, като това се отнася по-специално за семействата на ЛГБТИК лица;

23. приветства представянето от Европейската комисия през ноември 2020 г. на първата стратегия на ЕС за равнопоставеност на лесбийките, гейовете, бисексуалните, транссексуалните, интерсексуалните, небинарните и куиър (ЛГБТИК) лица. Един от четирите стълба на тази стратегия на Комисията е да се гарантира сигурността на ЛГБТИК лицата. Явлението на насилие спрямо ЛГБТИК лица до момента не е оценено въз основа на представителни данни, за да се предприеме на втори етап осигуряването на подходящи работни подходи за бъдеща борба с насилието. Въпреки че онлайн проучването „Дълъг път за постигане на равнопоставеност на ЛГБТИК“, публикувано от Агенцията на Европейския съюз за основните права (FRA), предоставя ценна информация за опита на ЛГБТИК лица с дискриминация и насилие, като доброволно онлайн проучване то не е статистически представително, тъй като не предоставя случайна извадка. В този контекст Комитетът на регионите призовава Европейската комисия, в рамките на своята стратегия за ЛГБТИК лицата, редовно да инициира и финансира анонимно и представително проучване на недокладваните случаи на насилие, включително на насилие между партньори, спрямо ЛГБТИК лица в ЕС, което да се извършва и оценява независимо за всички държави — членки на ЕС.

24. изразява пълното си съгласие с изявлението на председателя на Европейската комисия, Ursula von der Leyen, че „ако сте родител в една страна, естествено сте родител във всички страни“ ( 5 ) . Поради това приветства обявяването на законодателна инициатива за подкрепа на взаимното признаване на семейството между държавите членки;

25. призовава държавите членки да гарантират улеснен достъп до ясна информация относно признаването на трансграничните права на ЛГБТИК лица и техните семейства в ЕС, както и че държавните служители на всички равнища на управление са подробно информирани;

26. присъединява се към искането, отправено от Европейския парламент в неговата резолюция относно правата на ЛГБТИК в ЕС ( 6 ) по отношение на семействата на дъгата и двойките от един и същи пол и настоятелно призовава Комисията да работи за подобряване на положението на семействата на ЛГБТИК лица чрез стриктно прилагане на трансграничното семейно право и засилен диалог (включително специални диалози във връзка с изпълнението на решението по делото Coman ( 7 ) ) с държавите членки, тъй като материалното семейно право попада в тяхната компетентност;

27. призовава местните власти да изпратят положителен сигнал на своите общности на ЛГБТИК лица, като покажат решимост, създавайки амбициозни политики в подкрепа на ЛГБТИК лицата, и да осъществят промяна „от долу нагоре“, по примера на Торино ( 8 ) , където градската администрация официално признава гражданските партньорства между граждани от един и същ пол, въпреки че до 2016 г. нямаше национални разпоредби в това отношение. Оттогава Торино продължава да бъде пионер в тази област, признавайки законните родителски права на еднополовите двойки, въпреки че в националното право няма такива разпоредби;

Предоставяне на помощ на младите ЛГБТИК лица в ЕС

28. признава, че младите ЛГБТИК лица в Европа са особено уязвими, тъй като са изложени на дискриминация, виктимизация, стигматизиране и малтретиране от ранна възраст; те изпитват трудности при разкриването на своята сексуална ориентация или полова идентичност (coming out) пред семейството и общностите си, сблъскват се с ограниченото разбиране на въпросите, свързани с ЛГБТИ+, от страна на професионалните доставчици на услуги и по-широката общественост, както и с предизвикателства, свързани с психичното, физическото и сексуалното здраве;

29. приветства всеобхватната стратегия на Комисията за правата на детето, публикувана на 24 март 2021 г., която гарантира, че ЛГБТИК децата могат да се развиват свободно като личности и да се ползват със защитени права, като това включва инициативи за информиране и насочване на семействата, така че те да могат да подкрепят пълноценното и цялостно развитие на непълнолетните; изрично подкрепя обмена на добри практики относно прекратяването на неживотоспасяващите хирургични и медицински интервенции при интерсексуални деца и юноши, имащи за цел те да отговорят на определението за мъжки или женски пол, без тяхното напълно информирано съгласие или това на родителите им;

30. настоятелно призовава държавите членки в своите национални планове за равнопоставеност на ЛГБТИК лицата да направят оценка на политиките и практиките, които им вредят или ги отчуждават допълнително, като това се отнася по-специално за младите хора; призовава ги да подкрепят местните общности, като предоставят подходящи услуги за подпомагане на маргинализираните млади хора, като например създаване на безопасна среда, и да гарантират равни възможности за заетост и приобщаваща работна среда, положително представителство и участие на ЛГБТИК лицата в културата, обществото и спорта;

31. предупреждава, че бездомността сред ЛГБТИК лица представлява скрит проблем в Европа, но според ограничените налични проучвания ( 9 ) общността на ЛГБТИК като цяло — и по-специално по-младите хора, е свръхпредставена сред бездомното население — според оценките 25—40 % от бездомните млади хора се идентифицират като ЛГБТИК ( 10 ) . Поради тази причина призовава да се обърне специално внимание на този проблем и в рамките на Европейската платформа за борба с бездомничеството;

32. привлича вниманието върху значението на стриктното прилагане на Директивата за равно третиране в областта на заетостта, което трябва да се наблюдава и оценява внимателно. КР приветства факта, че след като извърши оценка и мониторинг на действащото законодателство, през 2022 г. Комисията ще представи евентуалните законодателни актове, оказали се необходими в резултат на това наблюдение, по-специално относно ролята на органите по въпросите на равенството;

33. призовава Европейската комисия, националните, регионалните и местните органи на управление да повишат видимостта на бездомността сред младите ЛГБТИК лица като крайна форма на социално изключване и да разработят младежки центрове за грижи и приюти в своите общности по примера на Краков и Берлин;

Въздействието на COVID-19 върху живота на ЛГБТИК лицата

34. отбелязва, че здравната и обществена криза, предизвикана от COVID-19, поражда сложни предизвикателства и рискове за общността на ЛГБТИК. Според неотдавнашни изследвания ( 11 ) това включва влошаване на психичното здраве и затруднен достъп до здравни грижи, увеличаване на изказванията, проповядващи вражда и омраза, и на домашното насилие, трудности при достъпа до програми за обществена помощ, включително за жилищно настаняване, храна и препитание, както и достъп до правосъдие, регистрация и други правни процедури;

35. приветства програмите за подкрепа, въведени в някои общности за предоставяне на психологическа подкрепа онлайн, дейности на открито, достъп до здравеопазване, общински жилища, безопасни домове и допълнително финансиране; призовава националните, регионалните и местните власти да гарантират, че извънредните мерки и мерките за възстановяване са недискриминационни;

Следващи стъпки

36. призовава за укрепване на основаните на факти сътрудничество и диалог между органите на управление и заинтересованите страни на всички равнища и през границите, с особен акцент върху личния опит на ЛГБТИК лицата, както и за интегриране на въпросите, свързани с ЛГБТИК лицата, в съществуващите и новите политически мерки, като по този начин се гарантира приемането на информирани и подходящо адаптирани политики, които отразяват многообразието;

37. отново призовава ( 12 ) за по-широко прилагане на междусекторен подход и за съчетаване на междусекторни мерки с положителни мерки в секторните области;

38. подкрепя всички усилия за предотвратяване на репаративните терапии и принудителните медицински интервенции за интерсексуални и транссексуални лица (включително интерсексуално генитално осакатяване и насилствена стерилизация); призовава местните и регионалните власти да спират такива инициативи, когато те се провеждат в обекти, на които те са собственици, и да заделят средства, с които да насърчават прекратяването на подобни практики, като обръщат особено внимание на защитата на децата и подрастващите;

39. приветства подхода, възприет от Европейската комисия, за насърчаване на обмена на добри практики относно законодателството и процедурите за признаване на пола въз основа на принципа на самоопределение, и изразява удовлетворение, че ще бъде започнат междусекторен диалог за повишаване на осведомеността относно транссексуалните и небинарните идентичности и интерсексуалните лица, както и за насърчаване на приобщаването във всички имащи отношение към това действия и процедури;

40. призовава за по-голяма закрила на транссексуалните лица, които продължават да са изправени пред едни от най-високите равнища на дискриминация, насилие и преследване. Според неотдавнашно проучване ( 13 ) само в 13 от обхванатите от проучването 31 държави има национално законодателство, което предлага поне известна защита въз основа на половата идентичност и/или половите белези;

41. посочва спешната необходимост от многостепенно управление и партньорства; подкрепя изцяло работата на Конгреса на местните и регионалните власти на Съвета на Европа относно „ролята и отговорностите на местните органи на управление по отношение на защитата на ЛГБТИК лицата“ и приканва Конгреса да представи резултатите на КР;

42. призовава да се признае значението на осигуряването на достъп до здравно обслужване, свързано със смяната на пола. Свързаните със смяната на пола здравни грижи са животоспасяващи и трябва да се разглеждат като такива. Пандемията от COVID-19 не може да се разглежда като причина за отлагане, забавяне или ограничаване на достъпа до здравни грижи, включително до грижи и текущи лечения, свързани със смяната на пола;

43. предлага помощ както на Европейската комисия във връзка със събирането на съответните най-добри практики на местно и регионално равнище и на прилагането на съответното европейско законодателство по места, така и на Европейския парламент, по-специално на неговата интергрупа за правата на ЛГБТИ;

44. настоятелно призовава Европейската комисия да предостави подкрепа за научни изследвания за проучване на географските различия между приемането на ЛГБТИК лица с цел подобряване на методите за борба с дискриминацията извън градските райони;

45. изразява убеждението си в значителната добавена стойност на включването на КР в създаването на инициативата за приобщаваща столица и поради това отново призовава за официално участие на КР всяка година при определянето на една или повече европейски столици на приобщаването и в правителствената мрежа на лица за контакти по въпросите на ЛГБТИ лица в Съвета на Европа;

46. призовава Европейската комисия да гарантира, че МРВ участват пълноценно в разработването, изпълнението и мониторинга на националните планове относно равнопоставеността на ЛГБТИК;

47. изразява съгласие да се присъедини към подхода на Европейската комисия, който включва лидерство чрез добър пример и стремеж към напълно приобщаваща работна среда, и призовава за наблюдение на мерките, подкопаващи интересите на ЛГБТИК служителите в европейските институции;

48. призовава всички политически лидери да дават пример, като осъждат публично всякакъв вид дискриминация, хомофобски, трансфобски и интерфобски изказвания, тормоз и насилие, основани на сексуална ориентация, полова идентичност, изразяване на полова принадлежност или полови белези;

49. подчертава необходимостта от образователни мерки и информационни кампании за хора от всички възрастови групи и с всякакъв произход, както и необходимостта от укрепване на обществените услуги, изграждане на капацитета за специалисти в подкрепа на жертвите и увеличаване на съобразения с нуждите на жертвите достъп до правосъдие;

50. подчертава ролята на всеобщото сексуално образование за борбата със стереотипите и дискриминацията, за изграждането на положителен образ на членовете на общността на ЛГБТИК и за насърчаването на атмосфера на приемане. Всички нападения срещу преподаватели би трябвало да бъдат осъждани;

51. очаква новите предложения за потенциално финансиране на проекти за борба с междусекторната дискриминация и неравенството, с които се сблъскват ЛГБТИК лицата, предубежденията по отношение на пола и други стереотипи чрез програмата „Граждани, равенство, права и ценности“;

52. призовава за създаването на финансиране в подкрепа на организациите на гражданското общество, които защитават правата на ЛГБТИК, не само за конкретни проекти, и за финансова подкрепа за програми за равенство и многообразие в общините и регионите, в които общността на ЛГБТИК е изправена пред особено враждебни нагласи от страна на правителствата;

53. призовава Европейската комисия да гарантира, че средства от европейски фондове не се отпускат при наличието на механизми на структурна дискриминация, и че финансирането се спира или оттегля, когато впоследствие се установи наличие на такива механизми; счита, че доказаната ефективност на подобни мерки, в съчетание с диалог, може да създаде напълно приобщаващ Европейски съюз.

54. приканва членовете на КР и други МРВ в случаите, когато липсва национално законодателство, да въведат местни разпоредби за отхвърляне на дискриминацията и отстраняване на правния вакуум с цел насърчаване на многообразието, взаимното приемане и уважението.

Брюксел, 14 октомври 2021 г. Председател на Европейския комитет на регионите Apostolos TZITZIKOSTAS

(1) Списък с действия за постигане на напредък по отношение на равнопоставеността на ЛГБТИК, публикуван от ЕК през 2015 г., създаването на поста специален комисар по въпросите на равнопоставеността — Helena Dalli, и фактът, че 21 държави членки са признали законно двойките от един и същ пол, а четири са въвели правни процедури за признаване на пола без медицински изисквания.

(2) Резолюция на Европейския парламент от 11 март 2021 г. относно обявяването на ЕС за зона на свобода за ЛГБТИК лицата (https://www.europarl.europa.eu/doceo/document/TA-9-2021-0089_BG.html).

(3) Great Reset: Why LGBT+ inclusion is the secret to cities' post-pandemic success (Голямото нулиране: защо включването на ЛГБТ+ представлява тайната за успеха на градовете след пандемията) | Световен икономически форум (weforum.org)

(4) Има примери в няколко града в целия ЕС, като Барселона, Любляна, Берлин, Будапеща и Лодз, както и в мрежи от градове, като например мрежата RE.A.DY в Италия.

(5) Реч за състоянието на Съюза, 2020 г.

(6) 2021/2679(RSP)

(7) C-673/16, Съдът на ЕС поясни, че терминът „съпруг/съпруга“, използван в Директивата за свободното движение, се прилага и за партньори от един и същ пол.

(8) Общинска наредба на Торино, 2010 г.

(9) Проучване на Европейската федерация на националните организации, работещи с бездомните, AISBL, „Бездомността сред ЛГБТИК лицата“, проведено през есента на 2017 г., и проучване от 2019 г. относно бездомността сред младите лесбийки, гейове, бисексуални, транссексуални, интерсексуални и куиър (ЛГБТИК) лица в Европа.

(10) https://www.ilga-europe.org/sites/default/files/COVID19%20_Impact%20LGBTI%20people.pdf.

(11) covid19-lgbti-assessment-2020.pdf (ilga-europe.org).

(12) Становище на КР относно „Съюз на равенство: Стратегия за равенство между половете за 2020—2025 г.“, октомври 2020 г.

(13) Проучване на Европейската комисия Trans and Intersex Equality in Europe — A Comparative Analysis („Равенство на транссексуалните и интерсексуалните лица в Европа — Сравнителен анализ“), 2018 г.